ไทยพาณิชย์เชียร์ลงทุนหุ้นสหรัฐ
บลจ.ไทยพาณิชย์ มองหุ้นทั่วโลกตอบรับเฟดขึ้นดอกเบี้ยแล้ว เชียร์ลงทุนตลาดหุ้นสหรัฐ คาด 12 เดือนจากนี้ดัชนีพื้นตัว
21 ธ.ค. 2558

บลจ.ไทยพาณิชย์ มองหุ้นทั่วโลกตอบรับเฟดขึ้นดอกเบี้ยแล้ว เชียร์ลงทุนตลาดหุ้นสหรัฐ คาด 12 เดือนจากนี้ดัชนีพื้นตัว
นายสมิทธ์ พนมยงค์ ประธานเจ้าหน้าที่บริหาร บริษัทหลักทรัพย์จัดการกองทุน (บลจ.)ไทยพาณิชย์ เปิดเผยว่า บริษัทมองว่าตลาดทุนทั่วโลกได้คาดการณ์และตอบสนองต่อการขึ้นอัตราดอกเบี้ยนโยบายของธนาคารกลางสหรัฐ (เฟด) ไปก่อนหน้านี้แล้ว การขึ้นดอกเบี้ยครั้งนี้น่าจะมีผลกระทบในทางลบต่อตลาดทุนทั่วโลกไม่มากนัก
"สำหรับตลาดหุ้นสหรัฐในปี 2559 อาจยังได้รับแรงกดดันจากการปรับขึ้นอัตราดอกเบี้ยของเฟด ทำให้ตลาดผันผวนแต่เป็นโอกาสลงทุนเช่นกัน โดยนักวิเคราะห์คาดการณ์เฟดจะปรับขึ้นอัตราดอกเบี้ย 2-3 ครั้ง ในปี 2559 ส่งผลให้อัตราดอกเบี้ยนโยบายอาจจะอยู่ที่ระดับ 1.25% ในสิ้นปี 2559"นายสมิทธ์ กล่าว 
อย่างไรก็ตามจากข้อมูลในอดีตพบว่าจากการปรับขึ้นอัตราดอกเบี้ยนโยบายครั้งแรกในอดีตช่วงปี 2537, 2542 และ 2547 ตลาดหุ้นก็สามารถฟื้นตัวกลับเข้าสู่ภาวะปกติ ส่งผลให้ผลตอบแทนของตลาดหุ้นเฉลี่ยเพิ่มขึ้น 6% ภายหลังการปรับขึ้นอัตราดอกเบี้ยไปแล้ว 12 เดือน
ขณะที่ปัจจัยบวกภายในประเทศสหรัฐฯ ทั้งจากการขยายตัวทางเศรษฐกิจที่ระดับ 2.5% ในปี 2559 การขยายตัวของภาคการบริโภคภายในประเทศที่ปรับตัวดีขึ้น ตลาดแรงงานแข็งแกร่ง การปรับค่าจ้างสูงขึ้นโดยคาดว่าค่าจ้างจะเติบโต 3-3.5% และตลาดที่อยู่อาศัยยังคงขยายตัวต่อเนื่อง ล้วนเป็นปัจจัยบวกส่งผลต่อความเชื่อมั่นของนักลงทุนทั่วโลกซึ่งสามารถผลักดันหุ้นกลุ่มภาคบริการให้ปรับตัวดีขึ้นอีกด้วย จึงคาดการณ์ว่ายังมีเม็ดเงินเข้ามาลงทุนตลาดหุ้นสหรัฐฯต่อไป
อย่างไรก็ตามตลาดหุ้นสหรัฐฯ ยังคงมีปัจจัยเสี่ยงอยู่บ้าง จากนักวิเคราะห์คาดการณ์ว่าเศรษฐกิจโลกขยายตัว 3.3% จากการชะลอตัวของเศรษฐกิจจีน ส่งผลโดยตรงต่อหุ้นสหรัฐฯ ที่เน้นการส่งออก นอกจากนี้ ค่าเงินดอลลาร์สหรัฐฯ มีแนวโน้มแข็งค่าขึ้นต่อเนื่องในปี 2559 ยังคงส่งผลลบต่อภาคการส่งออกและภาคอุตสาหกรรมการผลิต โดยบริษัทที่พึ่งพิงตลาดต่างประเทศจะได้รับผลกระทบโดยตรง รวมถึงราคาน้ำมันที่ยังไม่ฟื้นตัว จากอุปทานน้ำมันที่ยังคงล้นตลาด ส่งผลให้หุ้นกลุ่มพลังงานมีการปรับลดประมาณการรายได้และกำไรต่อหุ้นลง
นายสมิทธ์ กล่าวว่า บริษัทฯ เตรียมจ่ายเงินปันผลกองทุนเปิดไทยพาณิชย์หุ้นยูเอส (SCBS&amp;P500) เป็นครั้งที่ 5 สำหรับผลการดำเนินงานวันที่ 1 ธ.ค.2557 -30 พ.ย.2558 ในอัตรา 0.15 บาทต่อหน่วย จ่ายเงินในวันที่ 24 ธ.ค.2558 
กองทุนดังกล่าวมีนโยบายเน้นลงทุนในกองทุนหลัก SPDR S&amp;P 500 ETF Trust ซึ่งเป็นกองทุนที่บริหารจัดการโดย State Street Global Advisors จดทะเบียนซื้อขายในตลาดหลักทรัพย์นิวยอร์ค โดยกองทุนดังกล่าวมีนโยบายลงทุนในหุ้นที่เป็นส่วนประกอบของดัชนี S&amp;P 500